 NA FRANCIS MUREITHI KATIBU Mkuu wa Jubilee, Jeremiah Kioni amedai kwamba eneo la Mlima Kenya halitaunga mkono Urais wa William Ruto mwaka 2027 baada ya kufanya hivyo 2022. Bw Kioni alisema wakazi wa Mlimani sasa wamegundua walifanya kosa kwa kuunga Kenya Kwanza, kwa kuwa ahadi nyingi zilizotolewa bado hazijatimizwa pamoja na gharama ya maisha kuendelea kuwa juu. “Kutokana na hadaa tupu na unafiki ambao naona kwa sasa. Hakuna chochote ambacho kitabadilika chini ya utawala huu,” akasema Bw Kioni. Alikuwa akizungumza Nakuru baada ya kuhudhuria mazishi ya Mama Monica Wangu Wamwere ambaye ni mamake naibu waziri wa zamani na mbunge wa Subukia Koigi Wamwere. “Hatuwezi kuenda mbali kama taifa iwapo unafiki huu utaendelea. Lazima tujali maslahi ya Wakenya wengine. Ukisikia kondoo mzee akipiga chafya kwa uchungu, basi fahamu kuwa anaumwa sana. Hii ni dalili kuwa ni mgonjwa au kuna jambo linalomtatiza,” akasema Bw Kioni. “Iwapo hatutashirikiana kimawazo basi tutaangamia pamoja na hili si jambo la mzaha. Kuna mambo ambayo tumekuwa tukiyafanya vivi hivi na kudhani ni mzaha ilhali ni hatari,” akongeza Katibu Mkuu huyo wa Jubilee. Jubilee, ni chama kilichotawala Kenya kati ya 2013 hadi 2022 chini ya Rais mstaafu Uhuru Kenyatta na ambacho katika uchaguzi mkuu wa 2022 kilikuwa kinaunga mkono Waziri Mkuu wa zamani Raila Odinga (Azimio) kuingia Ikulu. Mbunge huyo wa zamani Ndaragwa alisema kuwa mabadiliko yaliyopendekezwa kupata kitambulisho kipya kwa kulipa Sh1000 na Sh2,000 kwa aliyepoteza, yataumiza Wakenya ambao hawana ajira. “Wengi sasa hawatatuma maombi ya kupata kitambulisho nyingine baada ya kupoteza vyao,” akaonya Bw Kioni. Mwanasiasa huyo pia alilalamikia hatua ya serikali kuongeza ushuru akisema kuwa hata makanisa yameathirika na kodi za juu. “Sote tunapitia changamoto za kiuchumi na hatuwezi kuendelea kuvumilia milele,” akasema.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  